Björn Nyland tester vild 720 kW-lynlader

Den norske elbil-youtuber Björn Nyland er taget til Bangkok for at kigge nærmere på noget, der minder om et glimt ind i fremtidens opladning: En lynlader, der kan smide op til 720 kW direkte i batteriet. Ja, du læste rigtigt – knapt dobbelt så hurtigt som selv de hurtigste ladeparker i Europa i dag.

Thailand er først for nylig begyndt at få fart på elektrificeringen, og infrastrukturen har haltet bagefter. Men nu vil Huawei ændre spillereglerne. Virksomheden ruller nemlig hyperopladere ud, der er omkring ti gange kraftigere end landets hidtidige standard. Og det er præcis en af de ladere, Björn har sat sin elbil til.

Huaweis 720 kW-lader er bygget op af tolv modulblokke à 60 kW, som tilsammen kan holde den massive effekt kørende døgnet rundt – selv i Bangkoks tropiske varme. Kabinettet og strømfordelingen er væskekølet, så både støjniveau og temperatur holdes nede, mens elektronikken arbejder på fuldt drøn.

Ifølge Huaweis Ralph Pattanatit Chutikul er systemet designet til at kunne levere fuld effekt hele tiden – ikke kun i korte “bursts”, som mange europæiske hurtigladere gør. “Konstrueret til at levere 720 kW i fuld effekt, døgnet rundt,” siger han i videoen.

Smart fordeling: Ingen spildt strøm

Laderen kan betjene flere biler på én gang og fordeler automatisk effekten, så den samlede kapacitet udnyttes bedst muligt. Når én bil rammer et punkt i ladeforløbet, hvor dens kurve naturligt falder, skubbes overskydende strøm videre til næste bil.

Selv om vi er langt fra at se 700 kW-standere i Danmark, viser testen én ting: Opladningsteknologien bevæger sig mod steder, hvor ladetid i praksis forsvinder som irritationsmoment. Kombiner det med næste generation af batterier, der kan tage imod langt højere effekter, og vi ender med opladning, der minder mere om et hurtigt pitstop end en kaffepause.

Se videoen herunder:

Björn Nyland tester vild 720 kW-lynlader